Sveti Norbert: Ustanovitelj reda premonstratencev
2026-06-06
Škof sv. Norbert je ustanovitelj reda premonstratencev, iz katerega je izšlo kar nekaj svetnikov …

Iz življenja …
Sv. Norbert se je rodil okoli leta 1085 v plemiški družini. Sprva je hodil po poti lahkomiselnega uživaštva in posvetnosti, ko pa je pred njega udarila strela in je padel s konja, je doživel spreobrnjenje. Oblekel se je v raševino in delal pokoro za svoje grehe. Leta 1115 je bil posvečen v duhovnika. Postal je goreč pastir. Zelo je častil evharistijo.
S papeževim dovoljenjem je hodil naokoli kot potujoči pridigar in nagovarjal ljudi k pokori in spreobrnjenju.
Kmalu so se okoli njega zbrali njegovi zvesti spremljevalci, s katerimi je leta 1121 v francoski dolini Premontre ustanovil samostan novega reda premonstratencev. Za vzor so si vzeli Jezusove apostole, še zlasti glede skromnosti in občestvenosti. Papež je red potrdil, Norbert pa je kmalu postal nadškof v Magdeburgu. V tej zanemarjeni škofiji je v kratkem času dosegel velik pastoralni razcvet.
Zadnja leta svojega življenja je veliko potoval s cesarjem. Ko je leta 1130 prišlo do »razkola« in izvolitve dveh papežev, za Norberta ni bilo nobenega dvoma. Ostal je na strani zakonitega papeža Inocenca II.
Umrl je leta 1134, vodstvo svojega reda pa je že šest let preje prepustil prijatelju Hugu.

Upodobitve
Umetniki ga upodabljajo v beli obleki premonstratencev ali kot škofa, s kelihom ali monštranco, pogosto z zvezanim hudičem ob nogah.

Zavetnik
Je zavetnik Češke, premonstratencev, priprošnjik za srečen porod.

Gradiva:

Sv. Norbert, škof (v hr.) – 2:41 min: https://www.youtube.com/watch?v=sfW_OOOGHDc

O sv. Norbertu (v nem.) – 5:08 min: https://www.youtube.com/watch?v=x-pihj2QX8c

Pripravila: dr. Brigita R. Perše

Bl. Marija Terezija Soubiran: Ustanoviteljica Družbe Marije Pomočnice
2026-06-07
Bl. Marija Terezija Soubiran je ustanoviteljica Družbe Marije Pomočnice, a je bila za časa svojega življenja izrinjena iz svojega reda.

Iz življenja …
Bl. Marija Terezija Soubiran se je rodila 16. maja 1834 v Castelnaudaryju (južna Francija) v plemiški družini. Skupaj z njeno mlajšo sestro jo je vzgajal stric, ki je bil duhovnik – kanonik. Zaradi izrazite naklonjenosti do kontemplativnega življenja je želela vstopiti v Karmel, a ji je stric predlagal, naj se raje posveti delu v Marijini kongregaciji. Sama je kmalu ustanovila Družbo Marije Pomočnice, ki se je posvečala predvsem dobrodelnemu in apostolskemu delu, zbiranju in vzgoji revnih in zanemarjenih otrok. Redovnice so dajale velik poudarek češčenju Najsvetejšega. Kljub vojni leta 1870 se je družba hitro širila.
Bl. Marija Terezija pa je doživljala s strani svojega reda številne težave. Ena izmed sester jo je začela spodrivati, tako da so jo leta 1874 celo odslovili iz kongregacije, ki jo je sama ustanovila.
Sprejele so jo redovnice Naše ljube Gospe usmiljenja, kjer je leta 1877 naredila zaobljube. V njihovem samostanu v Parizu je živela ponižno in skrito življenje vse do svoje smrti 7. junija 1889. Dobrih deset let je morala od daleč gledati, kako se njeno delo počasi topi in razpada. Gospod pa je ni zapustil, obdaroval jo je z mističnimi darovi.
Kmalu po smrti se je pokazalo, da je bila njena naslednica na čelu Družbe Marije Pomočnice, ki jo je izrinila iz reda in pripeljala družbo na rob propada, nevredna in nesposobna oseba. Sestre so leto dni po smrti bl. Marije Terezije pod vodstvom nove predstojnice posmrtno vrnile čast in ugled svoji ustanoviteljici, ki so ji za časa njenega življenja naredile veliko krivico. Začele so postopek za njeno beatifikacijo.
Papež Pij XII. jo je leta 1946 razglasil za blaženo.

Upodobitve
Umetniki jo upodabljajo v črni redovni obleki z belim ovratnikom ter naprsnim križem, s knjigo v roki.

Pripravila: dr. Brigita R. Perše

Sveti Medard: Vremenski svetnik za 40 dni
2026-06-08
Znan je pregovor: »Če na sv. Medarda dežuje, štirideset dni dež še naletuje.«

Iz življenja …

Sv. Medard je zelo cenjen in priljubljen svetnik v Franciji. Je eden najslavnejših francoskih škofov.
Živel je v 6. stoletju. O njem je znani pesnik cerkvenih himen Fortunat napisal življenjepis v verzih.
Po končani šoli je prejel mašniško posvečenje. Bil je vnet pridigar, z darom prerokovanja in delanja čudežev. Štirideset let je deloval kot zelo goreč duhovnik in mnoge je usmeril na pravo pot. Na poti svetosti je pomagal tudi kraljici sv. Radegundi.
Že zelo star (triinsedemdesetleten) je postal škof v Vermandoisu, ki leži severovzhodno od Pariza, kjer je škofoval petnajst let.
Umrl je leta 560.

Upodabljanje
Sv. Medarda umetniki upodabljajo kot škofa, z orlom, ki ga s perutmi varuje pred dežjem ali s tremi belimi golobi.

Zavetnik
Je zavetnik kmetov, vinogradnikov; je vremenski svetnik.

Gradiva:

Sv. Medard (v it.) – 10:40 min: https://www.youtube.com/watch?v=NA3v93Jumoo

Pripravila: dr. Brigita R. Perše

Sveti Efrem Sirski: Harfa Svetega Duha, Marijin pevec
2026-06-09
Sv. Efrem Sirski je bil velik častilec Device Marije. Ohranjenih je več njegovih teoloških knjig. Njegove pesnitve so služile pouku o veri in olepšanju bogoslužja, zaradi česar mu pravijo tudi »harfa Svetega Duha«.

Iz življenja …
Sv. Efrem Sirski je rojen v času cesarja Konstantina Velikega v krščanski družini v Nisibisu v Siriji, to je danes Nusaibin v Turčiji.
Kljub temu, da je bil vzgojen v krščanski družini, je bil po tedanjem običaju krščen šele pri osemnajstih letih. Najprej je deloval v svojem rodnem kraju, in sicer kot razlagalec Svetega pisma, polemik, pridigar in verski pesnik.
Po padcu Nisibisa v perzijske roke pa se je preseli v Edeso (danes Urfa v Turčiji), kjer je škofu pomagal ustanoviti teološko šolo. Tu je najprej živel kot puščavnik v skalni votlini asketsko življenje, a je kmalu začel poučevati na šoli. Še naprej pa je deloval kot pridigar in pisal knjige. Pisal je predvsem himne, pesmi in biblijske komentarje.
Čeprav ni bil duhovnik, ampak le diakon, je bil med ljudmi zelo spoštovan zaradi pobožnosti in modrosti, še posebej zaradi izrednega pesniškega daru.
V svojih spisih zavrača krive nauke svojega časa. Bil je velik častilec Device Marije, zato ne preseneča, da je napisal najlepše strani o Marijini vlogi pri Jezusovi inkarnaciji. Ohranjenih je več njegovih teoloških knjig. Njegove pesnitve so služile pouku o pravovernosti in olepšanju bogoslužja sirske cerkve. Zato mu pravijo tudi »harfa Svetega Duha«.
Umrl je zelo star leta 373.
Cerkev ga je leta 1920 razglasila za cerkvenega učitelja.

Zavetnik
Je zavetnik duhovnih učiteljev in voditeljev.

Upodobitve
Umetniki ga najpogosteje upodabljajo kot diakona z brado, med pisanjem knjige, s knjigo ali vinom.

Gradiva:

Harfa Svetega Duha: Življenje Efrema Sirskega (v ang.) – 11:17 min: https://www.youtube.com/watch?v=qxi5eCmtVfE

Efrem Sirski (v ang.) – 1:43 min

Efremova himna Luči (v ang.) – 3:49 min: https://www.youtube.com/watch?v=oTcsS-CBEa8

Za otroke Zgodba o sv. Efremu (v ang.) – 15:39 min: https://www.youtube.com/watch?v=9N-89t8xk3g

Pripravila: dr. Brigita R. Perše

Bl. Evstahij Kugler: "Postrešček", nosač prtljage
2026-06-10
Br. Evstahij je bil velik mož v dejanjih.
Samega sebe je imel za »postreščka«, za nosača prtljage oz. kovčkov soljudi, sobratov. To je bila njegova veličina!
In molitev je postavil v sredino svojega vsakdana.

Iz življenja …

Rodil se je kot Jožef Kugler 15. januarja 1867 v kmečki družini v vasi Neuhaus pri Nittenau v Nemčiji kot najmlajši od šestih otrok. Po očetovi smrti je pri štirinajstih letih pustil šolo in opravil vajeništvo za ključavničarja, a je malo pred koncem urjenja padel z odra in utrpel zapleten odprt zlom na desni nogi.
Ko se je v Reichenbachu zdravil, je zdaj šepavi mladenič spoznal bolnišniški red sv. Janeza od Boga (Barmherzige Brüder), ki je v nekdanjem benediktinskem samostanu zgradil objekt za invalide. Očaran nad življenjem bratov se je kmalu (leta 1893) odločil vstopiti v ta red, a ne brez težav, kajti sobratje so sprva zavračali invalide. Leta 1893/84 je študiral na medicinski šoli za negovalca. Z redovno obleko je dobil tudi redovno ime brat Evstahij. Večne zaobljube je naredil leta 1898.
Brat Evstahij je bil prior v več redovnih hišah (Straubing, Gremsdorf, Neuburg an der Donau), dokler ni bil leta 1925 izvoljen za provinciala bavarske redovne province; to funkcijo je opravljal 21 let – vse do svoje smrti. Sobratje so ga namreč za provinciala izvolili kar petkrat.
Njegov največji dosežek pa je bila izgradnja bolnišnice v Regensburgu, v kateri je sam 10. julija 1946 umrl, star 79 let.
Za blaženega je bil razglašen leta 2009.

Gradiva:

10 let beatifikacije Evstahija Kuglerja – Spomini (v nem.) – 8:15 min: https://www.youtube.com/watch?v=UJbxKgYjerY

Pripravila: dr. Brigita R. Perše

Sveti Barnaba: Priprošnjik proti prepirom
2026-06-11
Pri nas je znan vremenski pregovor: »Če sveti Barnaba deži, bodo jeseni grozdja polne kadi.«

Iz življenja …
O sv. Barnabu vemo le toliko, kolikor izvemo o njem iz Apostolskih del.
Po rodu je bil Jud iz Cipra. Bil je eden izmed dvainsedemdesetih Jezusovih učencev, ki so Jezusu sledili od njegovega krsta v Jordanu. Pripada mu sicer častni naslov “apostol”, čeprav ga Jezus ni izrecno povabil med dvanajstere apostole, ampak le med učence.
Bil je med prvimi, ki je sprejel krščanstvo s spremembo imena: od rojstva se je imenoval Jožef, od srečanja z Jezusom naprej pa Barnaba.
Del svojega premoženja je prodal, denar pa položil k nogam apostolov.
Pozneje so Barnabu poverili vodstvo antiohijske Cerkve.
Zelo je bil povezan s sv. Pavlom, tako da nekateri menijo, da je bil skupaj z njim Gamalielov učenec. Spreobrnjenega Pavla je predstavil krščanski skupnosti v Jeruzalemu. Pavla je poklical iz Tarza in ga vključil v pastoralno delo v Antiohiji. Pavel in Barnaba sta se odpravila na štiriletno misijonsko potovanje po Cipru in Mali Aziji. Leta 49 sta se udeležila prvega apostolskega zbora, ki je bil v Jeruzalemu, nato pa sta se ločila zaradi Marka. Barnaba se je z Markom poslušno odpravil na Ciper, kjer je dolga leta oznanjal evangelij in ozdravljal bolne. Po izročilu so ga okoli leta 61 na njegovem rodnem Cipru kamenjali.

Upodobitve
Umetniki ga upodabljajo z evangeljsko knjigo, s kamnom ali oljčno vejico, ko ozdravlja bolne; pogosto ga upodabljajo skupaj z apostolom Pavlom.

Zavetnik
Je priprošnjik proti padanju kamenja, neurju, prepirom, nesoglasjem in žalosti. Je mirovnik.

Gradiva:

Sv. Barnaba, apostol (v hr.) – 2:08 min: https://www.youtube.com/watch?v=BVhazIODD4s

Sv. Barnaba (v ang.) – 1:56 min: https://www.youtube.com/watch?v=GzmiYgFHoQs

Sv. Barnaba, apostol in mučenec (v ang.) – 1:56 min: https://stboniface-lunenburg.org/events/saint-barnabas-apostle

Pripravila: dr. Brigita R. Perše

Sveti Gašper Bertoni: Častilec Kristusovih ran
2026-06-12
Sv. Gašper Bertoni je bil odličen pridigar.

Iz življenja …
Rodil se je leta 1777 v Veroni v zelo verni družini. V bogoslovno semenišče je vstopil v času francoske revolucije.

Ko je bil pri triindvajsetih letih posvečen v duhovnika, so mu zaupali predvsem pastoralo mladih. Leta 1810 ga je škof imenoval za rektorja semenišča, kjer je v zelo kratkem času veliko dosegel. V tem času, ko je bil papež Pij VII. Napoleonov zapornik, je Bertoni molil in podpiral papeža.
Gašper je imel mistične darove. Cenjen je bil kot duhovni spremljevalec. Ljudje, vladarji in škofje so prihajali k njemu po nasvete. Bil je izjemen pridigar, tako da je dobil naziv »apostolski misijonar«.
Njegovo pastoralno delo je bilo zaznamovano z ustanovitvijo Marijinega oratorija in češčenjem petih Kristusovih ran ter ustanavljanjem šol za revne. Leta 1816 je ustanovil skupnost »Padri Stimmatini« za dušno oskrbo in ljudske misijone.
Umrl je 12. junija leta 1853, v 75 letu starosti.

Gradiva:

Sv. Gašper Bertoni (v špan.) – 2:29 min: https://www.youtube.com/watch?v=XU3pdIz2JbM

Pripravila: dr. Brigita R. Perše

Sveti Anton Padovanski: Eden najljubših svetnikov
2026-06-13
Sv. Anton Padovanski je zaradi svojega velikega dela (številnih knjig) in osebnih vrednot dobil naziv »cerkveni učitelj«. Zato bi pričakovali, da je postal svetnik učenih. A ne, postal je svetnik preprostega ljudstva.
Pojdite v Padovo in poglejte množice, ki se zbirajo v njegovi baziliki. Skoraj ni cerkve, kjer ne bi bilo njegovega kipa z detetom Jezusom v naročju, ki upira nogo na odprto knjigo. Stalno gorijo sveče pred kipom sv. Antona. Tako je učeni Anton postal svetnik preprostega ljudstva.

Iz življenja …
Rodil se je okoli leta 1195 v Lizboni v ugledni družini, a ne kot Anton, ampak kot Fernando. Ime Anton je dobil šele, ko je vstopil v frančiškanski red.
A še prej je pri petnajstih letih vstopil v red sv. Avguština. Tu so ga med preučevanjem Svetega pisma, še zlasti pa Avguštinovih spisov, kmalu očarale ideje sodobnika sv. Frančiška Asiškega. Tako je že leta 1220, to je le leto dni po duhovniškem posvečenju vstopil v frančiškanski red z redovnim imenom Anton, v čigar redovni obleki je postal eden največjih in najljubših svetnikov v zgodovini.
Ko se je leta 1221 v Assisiju srečal s sv. Frančiškom, je ta v njem prepoznal izjemno teološko izobrazbo in talent za govorništvo, zaradi česar mu je zaupal službo pridiganja. Kot spokorni pridigar je bil poslan v južno Francijo in gornjo Italijo, saj je dobro govoril italijansko in francosko.
Bil je pridigar ponižnosti, potrpežljivosti, ljubezni in sočutja do ubogih.
Imel je neizbrisen pridigarski uspeh, saj so ga spremljala tudi številna ozdravljenja in čudeži. V tem času je nastala tudi zgodba, kako je namesto trdovratnim ljudem pridigal ribam v morju, ki so ga pozorno poslušale.
Zadnja štiri leta svojega življenja je živel v Padovi, kjer so njegove dnevne pridige privabile tudi do 30.000 ljudi in kjer je prihajalo do velikih spreobrnjenj.
Junija 1231 se je izmučen umaknil na prijateljevo posestvu blizu Padove; tam je njegov gostitelj skrivaj opazoval, kako je Anton ponoči držal deteta Jezusa v naročju.
Anton je umrl 13. junija 1231, star 36 let, v samostanu klaris v Arcelli pri Padovi.
Papež Gregor IX. ga je razglasil za svetnika le leto dni po njegovi smrti.
.
Upodobitve
Umetniki ga upodabljajo kot mladega frančiškana z detetom Jezusom v naročju, z lilijo, oslom in ribami, s skrinjo z zakladom ali s križem.
Sv. Anton Padovanski z Detetom Jezusom
Zavetnik
Sv. Anton Padovanski je zavetnik frančiškanov, zaročenih in poročenih, žena, otrok, ubogih in ponižanih, pekov …; je priprošnjik pri iskanju izgubljenih reči.

Čudež sv. Antona Padovanskega z oslom, ki poklekne pred evharistijo

Molitev
O Bog, dobri in usmiljeni Oče! Med svojim ljudstvom si izbral
sv. Antona Padovanskega za oznanjevalca evangelija in pričevalca miru.
Prisluhni naši molitvi, s katero se Ti priporočamo po svetnikovi priprošnji.
Blagoslovi naše družine, pomagaj jim rasti v veri, ohrani jih v edinosti, miru in potrpežljivosti.
Blagoslavljaj naše otroke! Varuj našo mladino!
Pridi na pomoč vsem preskušanim v bolezni, trpljenju in osamljenosti.
Podpiraj nas v prenašanju vsakodnevnih težav. Podari nam svojo ljubezen!
Po Kristusu, našem Gospodu. Amen.

Cerkve v Sloveniji
Pri nas je sv. Antonu Padovanskemu posvečenih 27 cerkva in 5 kapel, kot je razvidno iz spodnjih tabel.

ŽUPNIJSKE CERKVE posvečene sv. Antonu Padovanskemu:

Št.
ŽUPNIJA (Škofija)

1.
Ljubljana – Vič (LJ nadškofija)

2.
Lokve (KP škofija)

3.
Prečna (NM škofija)

4.
Sv. Anton na Pohorju (MB nadškofija)

5.
Štanga (LJ nadškofija)

PODRUŽNIČNE CERKVE posvečene sv. Antonu Padovanskemu:

Št.
ŽUPNIJA (Škofija)
NASELJE s cerkvijo

1.
Ajdovec (NM škofija)
Podlipa

2.
Bloke (LJ nadškofija)
Metulje

3.
Cirkovce (MB nadškofija)
Mihovce

4.
Črenšovci (MS škofija)
Gornja Bistrica (++)

5.
Dobrepolje – Videm (LJ nadškofija)
Zdenska Reber

6.
Golac (KP škofija)
Poljane

7.
Idrija (KP škofija)
Idrija – na griču

8.
Ilirska Bistrica (KP škofija)
Podstenje

9.
Marijino Celje (KP škofija)
Lig – župnišče

10.
Metlika (NM škofija)
Trnovec

11.
Podgraje (KP škofija)
Trpčane

12.
Postojna (KP škofija)
Stara vas

13.
Preloka (NM škofija)
Zilje (++)

14.
Senožeče (KP škofija)
Gabrče

15.
Slivje (KP škofija)
Markovščina

16.
Stari trg ob Kolpi (NM škofija)
Kovača vas

17.
Suhorje (KP škofija)
Ostrožno Brdo

18.
Šturje (KP škofija)
Fužine

19.
Trebelno (NM škofija)
Blečji vrh

20.
Turnišče (MS škofija)
Turnišče

21.
Žalna (LJ nadškofija)
Velika Loka (++)

22.
Žužemberk (NM škofija)
Dolnji Kot (++)

KAPELE:

1.
Biljana (KP škofija)
Dobrovo – na gradu

2.
Grad (MS škofija)
Vidonci

3.
Lendava (MS škofija)
Kot (++)

4.
Pertoča (MS škofija)
Gerlinci (++)

5.
Zagradec (NM škofija)
Kužljevec

Gradiva:

Sv. Anton Padovanski (v ang.) – 2:31 min: https://www.youtube.com/watch?v=o3WO7MMel4g

Sv. Anton Padovanski (v hr.) – 4:20 min: https://www.youtube.com/watch?v=dIq42cTeRI8

Čudeži sv. Antona Padovanskega (v ang.) – 4:55 min: https://www.youtube.com/watch?v=hKqdcbb2cTY

Zgodba za otroke o sv. Antonu Padovanskem (v ang.) – 15:47 min: https://www.youtube.com/watch?v=ITw42f17CPU

FILM o sv. Antonu Padovanskem (v it.) – 1:41:47 min: https://vimeo.com/19264904

O sv. Antonu (v ang) – 49:04 min: https://vimeo.com/groups/260780/videos/94415527

Pripravila: dr. Brigita R. Perše

Sveti Elizej: Imate težave z denarjem? Priporočite se mu!
2026-06-14
Elizej je eden izmed najmogočnejših starozaveznih prerokov in zato eden najbolj priljubljenih v judovstvu.

Iz življenja …
Elizej je preroško službo v (severnem) izraelskem kraljestvu opravljal več kot pol stoletja v 9. stoletju pred Kristusom. Deloval je med vladavino treh krajev in se zavzemal za odpravo kannanskih baalovih duhovnikov. Vplival je na versko in politično življenje izvoljenega ljudstva.
Elizejevo delovanje je opisano predvsem v svetopisemski starozavezni Drugi knjigi kraljev (2.-9. poglavje). Bil je premožen kmet, ko je k njemu prišel prerok Elija in ga po Božjem naročilu izbral za učenca in naslednika. Ob svojem vnebovzetju z ognjenim vozom je Elija na Elizeja spustil svoj plašč in tako je ta prejel moč Elijevega duha.
Elizej je eden izmed najmogočnejših starozaveznih prerokov in zato eden najbolj priljubljenih v judovstvu. Omenjena je vrsta čudežev, ki jih je naredil z Božjo pomočjo. Med umetniki so najbolj priljubljeni trije: Elizej je ozdravil sirskega vojskovodja Naamana od gobavosti, na katerega se sklicuje sam Jezus v Lukovem evangeliju (Lk 4,27), čudežno je napolnil vdovine posode z oljem in Šunemki obudil mrtvega sina.

Upodobitve
Umetniki ga upodabljajo kot plešastega preroka z medvedom (otroci so zbadali Elizeja zaradi plešavosti, zato sta iz gozda prišli medvedki in jih raztrgali) ali s plavajočo sekiro.

Gradiva:

Iz filma Naaman je bil sirski vojskovodja – 5:17 min: https://www.youtube.com/watch?v=XMGRaGosyGk

Elija in Elizej (v ang.) – 1:41 min: https://www.youtube.com/watch?v=ICceJCS6qRc

Elizejevi čudeži – risanka za otroke (v ang.) – 54:20 min

Pripravila: dr. Brigita R. Perše

Sveti Vid: Je češenj sit?
2026-06-15
Znan pregovor: “Sv. Vid je češenj sit”, omeni, da so češnje dozorele in jih po tem dnevu ni več priporočljivo jesti.
V Goriških Brdih prirejajo okrog njegovega godu prireditev Praznik češenj.

Iz življenja …
Sv. Vid se je rodil konec 3. stoletja na Siciliji v bogati poganski družini. V rani mladosti sta ga v krščanski veri poučili vzgojiteljica Krescencija in učitelj Modest.
Bil je živahen fant. Bog je po njem delal čudeže, tako da se je celo sam cesar Dioklecijan zanimal zanj in ga povabil v Rim, da bi ozdravil njegovega sina epilepsije. Izročilo pravi, da ga je tudi ozdravil, toda namesto nagrade, so ga mučili in usmrtili. Med mučenjem je divjala strašna nevihta, tako da se je zemlja tresla.
Češčenje sv. Vida se je hitro razširilo zlasti med slovanskimi narodi.

Upodabljanje
Umetniki sv. Vida najpogosteje upodabljajo kot lepo oblečenega dečka s knjigo, peresom, kruhom, kotlom, petelinom, levom, zajcem …

Zavetnik
Sv. Vid je eden izmed 14 priprošnjikov v sili. Je zavetnik mladine, lekarnarjev, rudarjev, čistosti, proti neplodnosti, hišnih živali, proti steklini, epilepsiji in kačam; proti boleznim oči in ušes, nemih in gluhih; proti streli, neurju in požaru.

Cerkve v Sloveniji
Pri nas je sv. Vidu posvečenih 41 cerkva (16 župnijskih, 25 podružničnih) in dve kapeli, kot je razvidno iz spodnjih tabel.

ŽUPNIJSKE CERKVE posvečene sv. Vidu:

Št.
ŽUPNIJA

1.
Črniče (KP škofija)

2.
Duplje (LJ nadškofija)

3.
Ljubljana – Šentvid (LJ nadškofija)

4.
Lučine (LJ nadškofija)

5.
Podnanos (KP škofija)

6.
Preserje (LJ nadškofija)

7.
Sv. Vid nad Cerknico (LJ nadškofija)

8.
Sv. Vid nad Valdekom (MB nadškofija)

9.
Sv. Vid pri Planini (CE škofija)

10.
Sv. Vid pri Ptuju (MB nadškofija)

11.
Šentvid pri Grobelnem (CE škofija)

12.
Šentvid pri Stični (LJ nadškofija)

13.
Šentviška gora (KP škofija)

14.
Vedrijan (KP škofija)

15.
Vojščica (KP škofija)

16.
Želimlje (LJ nadškofija)

PODRUŽNIČNE CERKVE posvečene sv. Vidu:

Št.
ŽUPNIJA
NASELJE s cerkvijo

1.
Bizeljsko (CE škofija)
Janžev vrh

2.
Brdo (LJ nadškofija)
Šentvid pri Lukovici (++)

3.
Cerknica (LJ nadškofija)
Martinjak

4.
Čatež ob Savi (NM škofija)
Čatež ob Savi

5.
Črnomelj (NM škofija)
Doblička gora

6.
Dobrepolje – Videm (LJ nadškofija)
Kompolje

7.
Dolenja vas (LJ nadškofija)
Rrakitnica

8.
Dravograd (MB škofija)
Dravograd

9.
Hrušica (KP škofija)
Hrušica

10.
Jelšane (KP škofija)
Nova vas

11.
Kanal (KP škofija)
Spodnje Nekovo

12.
Knežak (KP škofija)
Šembije (++)

13.
Novo mesto – Šmihel (NM škofija)
Ljuben

14.
Osilnica (NM škofija)
Bosljiva Loka (++)

15.
Podzemelj (NM škofija)
Griblje (++)

16.
Stari trg ob Kolpi (NM škofija)
Lazi

17.
Suhor (NM škofija)
Jugorje (++)

18.
Sv. Duh – Veliki trn (NM škofija)
Ravne

19.
Sv. Ema (CE škofija)
Vidovica

20.
Šenčur (LJ nadškofija)
Visoko

21.
Šentjernej (NM škofija)
Gorenje Mokro polje

22.
Vitanje (CE škofija)
Hudinja

23.
Vuzenica (MB nadškofija)
Sv. Vid

24.
Zavodnje (CE škofija)
Sleme

25.
Zdole (CE škofija)
Kostanjek

KAPELI:

1.
Bogojina (MS škofija)
Strehovci

2.
Zgornji Tuhinj (LJ nadškofija)
Planina

Gradivo:

Sv. Vid (v hr.) – 2:08 min: https://www.youtube.com/watch?v=v5YDX2ssfh4

14 priprošnjikov v sili (v ang.) – 5:35 min: https://www.youtube.com/watch?v=noCbnZ9x02Y

Pripravila: dr. Brigita R. Perše

Sveti Beno iz Meissna: Apostol Slovanov
2026-06-16
Imenujemo ga tudi apostol Slovanov. Ob njem so se ljudje množično spreobračali …

Iz življenja …
Rodil se je okoli leta 1010 blizu Hildesheima v Nemčiji v saški plemiški družini.
Že kot petletnega so ga poslali k stricu škofu Bernwardu v bližnje mesto Gildesheim, da bi se izobraževal. Osemnajstleten je šel na študij v Rim in tam doktoriral. Po končanem izobraževanju je Beno ostal, dokler ni stric umrl, kmalu zatem pa se je pridružil samostanu v Hildesheimu.
Kljub temu, da je ljubil samoto, ga je cesar kmalu po duhovniškem posvečenju postavil za kanonika v zavodu Goslar, kjer je dvajset let vodil šolo.
Leta 1066 je postal škof v Meissnu. Svojo škofijo je v štiridesetih letih zelo prenovil. Vse svoje premoženje je razdal in živel skromno. Ker je bil zelo priljubljen in so se ljudje množično spreobračali, ga imenujejo tudi apostol Slovanov. Ker se ni vedno strinjal s cesarjem glede cerkvenih zadev, ga je ta dal dvakrat zaprti.
V zvezi z njim je znanih več čudežev. Najbolj znan je tisti z ribo in ključem. Ko je cesar škofa Bena odstavil iz škofovskega sedeža in je moral zapustiti Meissen, je ključ katedrale vrgel v Labo, da bi cesarju preprečil vstop vanjo. A ko se je po oprostitvi vračal iz Rima in se je ustavil v nekem svetišču zunaj mesta je na svojem krožniku med obedom velike ribe našel prav ta ključ med škrgami. Tako so gostitelji spoznali, da je to priljubljeni škof.
Umrl je v visoki starosti 16. junija 1106 v Meissnu, za svetnika pa je bil razglašen leta 1523.
Danes njegove relikvije počivajo v Münchnu.

Upodobitve
Umetniki ga upodabljajo v škofovski obleki; ob njem sta riba s ključi v ustih in knjiga.

Zavetnik
Častijo ga ribiči; je priprošnjik proti kugi, neurju in suši.

Gradiva:

Škof Beno iz Meissna – napovednik filma (v nem.) – 2:09 min: https://www.youtube.com/watch?v=1Nf4oU3ohLs

Škof Beno iz Meissna – napovednik razstave »Zaklad ni zlato« – 1:18 min : https://www.youtube.com/watch?v=xWyiO3_hsrk

Pripravila: dr. Brigita R. Perše

Sveti Albert Chmielowski: Nadarjen slikar
2026-06-17
Sv. papež Janez Pavel II. je napisal dramo Brat našega Boga, posvečeno br. Albertu Chmielowskemu, ki je ustanovil inštitut služabnikov revnih »Družbo Albertincev« in »Družbo Albertink«.

Iz življenja …
Adam Chmielowski se je rodil leta 1845 v aristokratski družini blizu Krakova na Poljskem.
Ker je zgodaj ostal brez staršev, so nanj skrbeli sorodniki.
Ko je leta 1863 sodeloval v uporu proti Rusom in je bil ranjen in zajet, so mu brez anestezije amputirali nogo in postal je invalid.
Odkril je slikarski talent in študiral slikarstvo v Parizu in Münchnu.
V domovino se je vrnil pri tridesetih letih in svoje umetniško ustvarjanje posvetil Božji slavi.

Odkril je materialno in duhovno stisko ljudi in se odločil, da jim bo pomagal. Navdušil ga je sv. Frančišek. Nosil je frančiškanski habit in dobil redovno ime brat Albert. Izrekel je zaobljube po pravilih tretjega reda sv. Frančiška in ustanovil inštitut služabnikov revnih »Družbo Albertincev«, ustanovil pa je tudi žensko vejo družbe »Družbo Albertink«. Za časa svojega življenja je odprl 21 samostanov.
Bil je tudi človek molitve.
Umrl je na sam božič leta 1916 v sirotišnici, ki jo je sam ustanovil.
Leta 1983 ga je razglasil za blaženega, šest let kasneje pa za svetnika.

Gradiva:

Sv. Albert Chmielowski (v ang.) – 1:13 min: https://www.youtube.com/watch?v=fbVQIKBP4Lk

Sv. Albert Chmielowski (v hr.) – 2:48 min: https://www.youtube.com/watch?v=ApynD1FlPPQ

Sv. Albert Chmielowski (v ang.) – 1:29 min: http://www.catholictv.org/shows/encounter/saint-albert-chmielowski

Albert Chmielowski – Prijatelj ubogih (v nem.) – 28:52 min: https://www.youtube.com/watch?v=gd59ERlKLiQ

FILM o Adamu »Albertu« Chmielowkem – Brat našega Boga (v poljš.) – 1:59:02 min: https://www.youtube.com/watch?v=l9h53jYvDRg

Pripravila: dr. Brigita R. Perše

Sveta Elizabeta: Videnja po cele tedne
2026-06-18
V času življenja je bila bolj znana kot njena znana vrstnica in vzornica sv. Hildegarda iz Bingena.

Iz življenja …

Elizabeta se je rodila leta 1129 v Nemčiji. Že dvanajstletna je zapustila svojo plemiško družino in vstopila k benediktinkam v Schönauu. Pri sedemnajstih letih je naredila zaobljube, deset let kasneje pa že vodila ženski samostan. Živela je skrito in odmaknjeno življenje.
Bolna in šibka žena je bila tako stroga do sebe, da jo je njena prijateljica sv. Hildegarda iz Bingna v pismu opomnila, naj ne pretirava.
Dejansko je sv. Elizabeta pri triindvajsetih letih hudo zbolela in po tem nikoli več popolnoma okrevala. Tedaj je imela hudo duševno krizo, po kateri je imela številna videnja in zamaknjenja, ki so trajala tudi po cele tedne. V njih se je pogovarjala z Jezusom, Marijo in svetniki. Nekoč je začela po videnju tekoče govoriti latinsko, čeprav se latinščine ni nikoli učila.
Videnja je zapisal njen rodni brat Egbert, menih in kasnejši opat v bližnjem samostanu.
Umrla je stara komaj petintrideset let, 18. junija 1164 v Schönauu v Nemčiji.
Elizabeto, ki je bila v času življenja bolj znana kot njena znana vrstnica in vzornica sv. Hildegarda iz Bingena (goduje 17. septembra), so ljudje kmalu začeli častiti kot svetnico.

Upodobitve
Umetniki jo upodabljajo kot opatinjo s knjigo, včasih tudi med videnjem.

Gradiva:
https://gloria.tv/post/XSKMdVQVPZuS1BFfSVp3juQKi

Pripravila: dr. Brigita R. Perše

Sveti Romuald: Ustanovitelj reformirane veje benediktinskega reda
2026-06-19
Sv. Romuald je ustanovitelj stroge reformirane veje benediktinskega reda, imenovane kamaldulenski red.

Iz življenja …
Sv. Romuald se je rodil okoli leta 950 v Raveni v Italiji.
Potem ko je njegov oče v dvoboju ubil sorodnika, je Romuald kmalu vstopil v benediktinski samostan Sv. Apolinarija v Classe blizu Ravene.
V tem samostanu ni bil zadovoljen z redovno disciplino, saj so se mu zdeli premalo strogi. Zato je odšel živel kot puščavnik v okolico Benetk.
Leta 1023 je v Camaldoli ustanovil majhno puščavniško naselbino, ki se je kasneje razvila v samostan strogega kamaldulenskega reda. V tem samostanu je namreč zaživela strožja veja benediktincev, ki so se osamosvojili.
Sv. Romuald je umrl leta 1027 v samostanu Val di Castro pri Fabrianu v bližini kneževine San Marino.

Upodobitve
Umetniki ga upodabljajo kot bradatega puščavnika v beli redovniški obleki kamaldulencev s širokimi rokavi, z nebeško lestvijo, knjigo oziroma lobanjo.

Zavetnik
Je zavetnik reformirane veje benediktinskega reda, imenovane kamaldulenski red.

Gradiva:

Sv. Romuald (v hr.) – 2:06 min: https://www.youtube.com/watch?v=IeMKWD1r1wk

Pripravila: dr. Brigita R. Perše

Marjeta Ebner: Blažena mistikinja po 600 letih
2026-06-20
Marjeta Ebner je srednjeveška mistikinja.

Iz življenja …
Marjeta Ebner se je rodila okoli leta 1291 v Donauwörthu v Nemčiji v plemiški družini.
Petnajstletna je vstopila v bližnji samostan dominikank. V tem samostanu je bila od svojega enaindvajsetega leta nenehno bolna; ni mogla jesti ne piti, tako da se je vedno bolj umikala od samostanske skupnosti. Pojavile so se ji otekline in ohromelost, tako da je bila priklenjena na posteljo. V tem času je imela videnja, v katerih se je neprestano pogovarjala z Jezusom. Zelo je gojila pobožnost do Srca Jezusovega in delala strogo pokoro, pa četudi je bila zaradi tega zelo krhka.
Leta 1325 se je za dve leti vrnila domov zaradi oboroženih spopadov okrog samostana. Tedaj se je njeno zdravje vidno izboljšalo. Ko se je v samostanu ponovno vzpostavilo redovno življenje, se je bolj povezana s skupnostjo.
Pri enainštiridesetih letih je prvič srečala duhovnika Henrika iz Nördlingena, ki jo je duhovno spremljal. Seznanil jo je s spisi mistikov in jo spodbujal, naj svoje izkušnje zapisuje še naprej. Marjeta je namreč začela pisati duhovne zapiske že od leta 1312. In tako je počasi nastal njen dnevnik z naslovom »Knjižica«. V njem so zapisane njene vizije, molitve in izvlečki iz pisem.
Naj omenimo kot znamenitost, da je njeno dopisovanje z duhovnim spremljevalcem najstarejše ohranjeno dopisovanje v nemškem jeziku.
Marjeta je umrla 20. junija 1351 v Mödingenu.
Šele po 600 letih češčenja jo je papež Janez Pavel II. leta 1979 razglasil za blaženo.

Upodobitve
Umetniki jo upodabljajo kot redovnico dominikanko s križem in otrokom, v zamaknjenju.

Gradiva:

Marjeta Ebner (v nem.) – 3:22 min: https://www.youtube.com/watch?v=Hy0FZRoRgfM

Bl. Marjeta Ebner (v hr.) – 2:13 min: https://www.youtube.com/watch?v=PB7g33xzk0s

Pripravila: dr. Brigita R. Perše

Sveti Alojzij Gonzaga: Pomočnik pri izbiri poklica
2026-06-21
Sv. Alojzij Gonzaga je najpogosteje upodobljen kot deviški mladenič z lilijo.
Je zavetnik mladih, zlasti študentov; je pomočnik pri izbiri poklica, ker je znal izbrati!

Iz življenja …
Rodil se je 9. marca 1568 na gradu Castiglione v Italiji kot najstarejši sin od sedmih otrok. Ker je bil zelo slaboten novorojenček, so ga krstili v sili, in preživel je.
Oče ga je uril v vojaških spretnostih kot bodočega dediča grofije, a za razliko od večine ljudi, ki zgrabijo za vse ponujeno, je Alojzij brez večjega razmisleka hodil po poti odpovedi!
Pri devetih letih je v cerkvi v Firencah pred Marijino podobo naredil zaobljubo čistosti za vse življenje. Ker je živel v razkošju, sijaju in nenehnih zabavah, je bil namreč precej izpostavljen tovrstnim skušnjavam. Kasneje so ga klicali: »deviški mladenič«.
Pri sedemnajstih je sledil nov korak v odrekanju. Mladi Alojzij se je kljub očetovemu nasprotovanju odrekel dediščini in vse prepustil mlademu bratu Rudolfu.
Sam je vstopil k jezuitom v Rimu, kjer je živel skromno in preprosto redovno življenje. Glavno oporo je našel v predani molitvi, stalnem pogovoru z Bogom. Prav zaradi tega ga umetniki pogosto upodabljajo kot mladeniča pred razpelom.
Zelo rad pa je pomagal ljudem. Ko je v Rimu razsajala kuga, je prostovoljno stregel bolnikom in se pri tem tudi sam okužil s to strašno boleznijo.
Umrl je 21. junija 1591, star komaj triindvajset let.

Upodobitve
Umetniki sv. Alojzija Gonzaga ga upodabljajo v jezuitski obleki z lilijo, križem, lobanjo ali rožnim vencem.

Zavetnik
Je zavetnik mladih, zlasti študentov; je pomočnik pri izbiri poklica, ker je znal izbrati!; proti kugi in očesnim boleznim.

Gradiva:

Sv. Alojzij Gonzaga (v hr.) – 2:13 min: https://www.youtube.com/watch?v=4oIN59r1TEA

Sv. Alojzij Gonzaga (v ang.) – 2:24 min: https://www.youtube.com/watch?v=tPFuzRc2_GI

Sv. Alojzij Gonzaga (v ang.) – 1:53 min: https://www.youtube.com/watch?v=0sdVw8cL-GA

Pripravila: dr. Brigita R. Perše

Sveti Ahac in tovariši: Kako so povezani s Turjakom?
2026-06-22
Sv. Ahac je pri nas zelo priljubljen odkar so Kranjci na njegov god leta 1593 pri Sisku premagali Turke pod vodstvom Andreja Turjaškega. Je eden od štirinajstih zavetnikov v sili.

Iz življenja …
O sv. Ahacu vemo malo zgodovinskega. Bil je mučenec iz Kapadokije.
Izročilo pravi, da je bil poveljnik rimske legije – 10.000 vojakov. Dokler je bil pogan, ni imel sreče v bojih, ko pa se je dal krstiti skupaj s svojimi vojaki krstiti, je začel zmagovati. Cesar Hadrijan je želel privesti svojega častnika nazaj v poganstvo, a ker tega ni dosegel zlepa, je dal Ahaca mučiti. Naposled so ga skupaj z njegovo legijo gnali na goro Ararat v Armeniji, kjer so jih križali.

Zakaj je tako priljubljen pri nas?
Sv. Ahac oziroma Ahacij je postal pri nas zelo priljubljen, odkar se je na dan njegovega godu leta 1508 v Idriji odprla izdatna žila živega srebra, in odkar so Kranjci na njegov god leta 1593 pri Sisku premagali Turke pod vodstvom Andreja Turjaškega.

Zavetnik
Je eden štirinajstih zavetnikov v sili.

Cerkve na Slovenskem
Pri nas je sv. Ahacu posvečenih deset podružničnih cerkva, kot je razvidno iz spodnjega seznama.

PODRUŽNIČNE CERKVE posvečene sv. Ahacu:

Št.
ŽUPNIJA (škofija)
NASELJE s cerkvijo

1.
Bohinjska Bistrica (LJ nadškofija)
Nemški rovt

2.
Brestanica (CE škofija)
Stranje (++)

3.
Budanje (KP škofija)
Budanje

4.
Gozd (LJ nadškofija)
Kališče

5.
Ledine (KP škofija)
Ledinske Krnice

6.
Plave (KP škofija)
Prelesje

7.
Šentjur pri Celju (CE škofija)
Stopče

8.
Št. Ilj pod Turjakom (MB nadškofija)
Straže

9.
Turjak (LJ nadškofija)
Mali Ločnik

10.
Žužemberk (NM škofija)
Trebča vas

Foto: wikipedia.org
Pripravila: dr. Brigita R. Perše

Sveti Jožef Cafasso: Učitelj sv. Janeza Boska
2026-06-23
Najbolj znan študent sv. Jožefa Cafassa je bil sv. Janez Bosko.
Ker je bil Cafasso majhen in z grbo na hrbtu, so ga vrstniki pogosto zasmehovali in poniževali …

Iz življenja …

Sv. Jožef Cafasso se je rodil leta 1811 v kmečki družini v Castelnuovo d’Asta blizu Torina, danes imenovanem Don Bosko, kot tretji izmed štirih otrok.
Ker je bil majhen in z grbo na hrbtu, so ga vrstniki pogosto zasmehovali in poniževali. A zaradi njegove stalne dobrote so ga kmalu vzljubili in hodili k njemu po nasvet. V njem se je skrival resnični bodoči duhovni voditelj in svetovalec.
Pri komaj dvaindvajsetih letih je bil posvečen v duhovnika. Nadaljeval je študij moralne teologije v Torinu, kjer je nasledil svojega profesorja, hkrati pa se je posvečal tudi običajnim mladim ljudem. Bil jim je učitelj in vzgojitelj, enako kot svojim študentom. Privabljal jih je z ljubeznivostjo, ne z grožnjami in ustrahovanjem. Obiskoval je bolne, umirajoče, zapornike, obsojene na smrt. Slednji so mu bili še posebej dragi. Bodril jih je v veri v Boga.
Leta 1848 je postal tudi rektor duhovniškega doma. Zelo se je zavzel za duhovniške kandidate in jih vodil z duhovnimi vajami in z zgledom.
Umrl je za pljučnico 23. junija 1860, star devetinštirideset let.
Njegov najbolj znan študent in hkrati njegov prvi življenjepisec je bil sv. Janez Bosko. O svojem svetem učitelju pravi, da je »vzor duhovniškega življenja, odličen učitelj duhovnikov, oče ubogih, svetovalec dvomljivcem, tolažnik bolnim, odlično okrepčilo umirajočim, podpora …«

Zavetnik
Je zavetnik jetnikov, zaporov in zaporniških kaplanov.

Upodobitve
Umetniki ga upodabljajo kot duhovnika srednjih let v preprostem črnem talarju s sklenjenimi rokami.

Gradiva:

Sv. Jožef Cafasso (v ang.) – 1:28 min: https://www.youtube.com/watch?v=1zktn0sqm68

Sv. Jožef Cafasso (v hr.) – 2:55 min: https://www.youtube.com/watch?v=SD0QfXXMT04

Pripravila: dr. Brigita R. Perše

Rojstvo Janeza Krstnika: Ob kresi se dan obesi
2026-06-23
Ob kresi se dan obesi! 24. junija, ko gorijo kresovi, praznujemo rojstvo Janeza Krstnika.
V srednjem veku je bil praznik razumljen kot »poletni božič«.

Iz življenja …
Sv. Janez Krstnik je neposredni Gospodov predhodnik, poslan, da mu pripravi pot. Jezusov prihod pozdravlja že v telesu svoje matere.
Jezusa krsti in Ga prvi prepozna in razglasi kot Odrešenika z besedami: »Glejte, Božje Jagnje, ki odvzema greh sveta.« S tem je bilo njegovo poslanstvo končano, kar prepozna tudi sam, ko pravi: »On mora rasti, jaz pa se manjšati.«
Pri Janezu nas lahko »bode« v srce ta njegova ponižnost. Tako naj bi vsak kristjan kazal na Kristusa, na »Resnično luč«, in ne na sebe. Ko nam gori srce, toploto in svetlobo v našem srcu začutijo tudi drugi. Tako Kristus, duhovno Sonce vedno bolj raste tudi v bližnjih, poganstvo se krči.
To simboliko izraža tudi postavitev njegovega rojstva na 24. junij, ko se po pregovoru »ob kresi se dan obesi« dnevi začno krajšati. Smrti oziroma obglavljena Janeza Krstnika pa se spominjamo 29. avgusta na praznik mučeništva Janeza Krstnika.

Zavetnik
Je zavetnik krojačev, tesarjev, arhitektov, zidarjev, kmetov, glasbenikov, plesalcev, pevcev, vinske trte, domačih živali, abstinentov …; je priprošnjik karmeličanov, maltežanov, proti glavobolu, strahu, toči, otroškim boleznim .

Upodobitve
Umetniki Janeza Krstnika najpogosteje prikazujejo v obleki iz kož, pogosto sta ob njem jagnje in napis »Ecce Agnus Dei – Glejte, Božje Jagnje«; upodabljajo tudi, kako krščuje Jezusa ali pa je njegovo obglavljeno glavo na pladnju.

Na Isenheimskem oltarju je slikar na levi strani pod Jezusovim križem upodobil Marijo, Jezusovega najljubšega učenca Janeza in Marijo Magdaleno. Na desni strani pa pokonci stoječega Janeza Krstnika z iztegnjenim prstom proti Križanemu in z lat. napisom: »On mora rasti, jaz pa se manjšati«. Namenoma gre za časovno netočnost, saj je bil Janez Krstnik obglavljen še preden so Jezusa križali. Slikar želi s tem poudariti vlogo Janeza Krstnika v pripravljanju poti obljubljenemu Odrešeniku.
Matthias Grünewald. Isenheimski oltar. 16. st. Križanje.

Glasba
Eno najbolj priljubljenih pesmi o Janezu Krstniku, je napisal Pavel Diakon v 8. st.

Ob kakšni priložnosti?
Ko so ga prosili naj gre blagoslovit svečo in je postal hripav. Spomnil se je, da je imel podoben problem Zaharija v templju, zato se je s himno obrnil na sv. Janeza Krstnika … Himna na sv. Janeza Krstnika (Pavel Diakon, 8. st.)

Da bi slabotne moči tega služabnika
mogle opevati tvoja čudovita dela,
uniči, o sv. Janez, krivdo,
ki omadežuje moje ustnice. …

Ta himna je postala tako priljubljena, da so celo toni glasbene lestvice – Do, Re, Mi, Fa, So, La, Si – poimenovani po njej. V 11. st. jih je benediktinski menih Gvido iz Arezza poimenoval po prvih zlogih verzov prve kitice te himne (spremenil je le prvega: Ut v Do).

Ut queant laxis resonare fibris
mira gestorum famuli tuorum,
solve polluti labii reatum,
sancte Ioannes. …

Cerkve v Sloveniji
Sv. Janezu Krstniku je v Sloveniji posvečenih 86 cerkva ter osem kapel.

ŽUPNIJSKE cerkve posvečene sv. Janezu Krstniku:

ŽUPNIJA (škofija)

1.
Ajdovščina (KP škofija)

2.
Čadram – Oplotnica (MB nadškofija)

3.
Čepovan (KP škofija)

4.
Dragatuš (NM škofija)

5.
Hotedršica (LJ nadškofija)

6.
Idrija pri Bači (KP škofija)

7.
Kočevska Reka (NM škofija)

8.
Kovor (LJ nadškofija)

9.
Ljubljana – Trnovo (LJ nadškofija)

10.
Ljutomer (MS škofija)

11.
Maribor – Sv. Janez Krstnik (MB nadškofija)

12.
Matenja vas (KP škofija)

13.
Mirna (NM škofija)

14.
Ojstrica (MB nadškofija)

15.
Podsreda (CE škofija)

16.
Predloka (KP škofija)

17.
Preska (LJ nadškofija)

18.
Razbor pod Lisco (CE škofija)

19.
Sela pri Šumberku (NM škofija)

20.
Šentjanž (NM škofija)

21.
Šentjanž na Vinski gori (CE škofija)

22.
Škofja Loka – Suha (LJ nadškofija)

23.
Št. Janž na Dravskem polju – Starše (MB nadškofija)

24.
Št. Janž pri Dravogradu (MB nadškofija)

25.
Trata – Gorenja vas (LJ nadškofija)

26.
Zasip (LJ nadškofija)

PODRUŽNIČNE cerkve:

ŽUPNIJA (škofija)
NASELJE s cerkvijo

1.
Adlešiči (NM škofija)
Tribuče (++)

2.
Ambrus (NM škofija)
Primča vas

3.
Bela Cerkev (NM škofija)
Mali Vinji vrh

4.
Besnica (LJ nadškofija)
Spodnja Besnica

5.
Bloke (LJ nadškofija)
Studeno

6.
Borovnica (LJ nadškofija)
Sabočevo

7.
Bovec (KP škofija)
Kal

8.
Braslovče (CE škofija)
Letuš

9.
Braslovče (CE škofija)
Dobrovlje

10.
Brezovica (LJ nadškofija)
Log (++)

11.
Brusnice (NM škofija)
Gabrje (++)

12.
Cerklje na Gorenjskem (LJ nadškofija)
Zgornji Brnik

13.
Cerknica (LJ nadškofija)
Cerknica (++)

14.
Cerkno (KP škofija)
Planina

15.
Črnomelj (NM škofija)
Petrova vas (++)

16.
Dobrova (LJ nadškofija)
Gabrje

17.
Grosuplje (LJ nadškofija)
Gatina (++)

18.
Hotič (LJ nadškofija)
Vernek

19.
Jelšane (KP škofija)
Sušak

20.
Knežak (KP škofija)
Bač

21.
Komen (KP škofija)
Volčji Grad (++)

22.
Košana (KP škofija)
Stara Sušica

23.
Krka (NM škofija)
Leščevje (++)

24.
Leskovec pri Krškem (NM škofija)
Drnovo

25.
Ljubljana – Črnuče (LJ nadškofija)
Nadgorica

26.
Metlika (NM škofija)
Gornja Lokvica

27.
Mošnje (LJ nadškofija)
Spodnji Otok

28.
Muta (MB nadškofija)
Spodnja Muta

29.
Ormož (MB nadškofija)
Hum

30.
Podgraje (KP škofija)
Zabiče

31.
Polšnik (LJ nadškofija)
Mamolj

32.
Povir (KP škofija)
Štorje

33.
Prem (KP škofija)
Smrje

34.
Primskovo na Dolenjskem (LJ nadškofija)
Dolnji Vrh

35.
Ptujska gora (MB nadškofija)
Haloze – Janški Vrh

36.
Rečica ob Savinji (CE škofija)
Polje

37.
Ribnica na Pohorju (MB nadškofija)
Janževski Vrh

38.
Rodik (KP škofija)
Podgrad

39.
Selnica ob Dravi (MB nadškofija)
Janževa gora

40.
Senovo (CE škofija)
Senovo (++)

41.
Sevnica (CE škofija)
Spodnje Brezovo

42.
Sinji vrh (NM škofija)
Sinji vrh (++)

43.
Slivnica pri Celju (CE škofija)
Slivnica pri Celju

44.
Smlednik (LJ nadškofija)
Zbilje

45.
Srednja vas v Bohinju (LJ nadškofija)
Ribčev laz

46.
Sv. Lovrenc nad Štorami (CE škofija)
Prožin

47.
Sv. Štefan pri Žusmu (CE škofija)
Orehovec

48.
Šebrelje (KP škofija)
Šebrelje

49.
Šenčur (LJ nadškofija)
Luže

50.
Šentvid pri Stični (LJ nadškofija)
Bukovica

51.
Šmartno ob Paki (CE škofija)
Gorenje (++)

52.
Št. Peter – Otočec (NM škofija)
Mačkovec

53.
Tomišelj (LJ nadškofija)
Podkraj

54.
Trebnje (NM škofija)
Breza

55.
Velike Lašče (LJ nadškofija)
Dvorska vas (++)

56.
Vreme (KP škofija)
Podgrad

57.
Vuzenica (MB nadškofija)
Šentjanž nad Dravčami

58.
Zagorje (LJ nadškofija)
Vine

59.
Zavrč (MB nadškofija)
Gorenjski Vrh

60.
Žiri (LJ nadškofija)
Goropeke

KAPELE:

1.
Bogojina
Ivanci

2.
Črenšovci
Trnje (++)

3.
Izola
Izola

4.
Ljutomer
Spodnje Krapje

5.
Piran
Piran – krstilnica

6.
Tišina
Sodišinci

7.
Tržič
Kofce

8.
Videm – Krško
Sremič

Gradiva:

Sv. Janez Krstnik (v ang.) – 3:35 min: https://www.youtube.com/watch?v=w3A-kI4Y3iI

Praznik rojstva Janeza Krstnika (v hr.) – 2:45 min: https://www.youtube.com/watch?v=Ty0vIUANwb4

Iz FILMA – Odlomki o Janezu Krstniku (v ang.) – 9:14 min: https://www.youtube.com/watch?v=kBn-kY7xpz4

Iz FILMA – Odlomek o poimenovanju Janeza Krstnika (v nem.) – 3:37 min: https://www.youtube.com/watch?v=ntuthq3Zulc

Foto: Zaslon filma
Pripravila: dr. Brigita R. Perše

Sveti Prosper iz Akvitanije: Zavetnik pesnikov, učenec sv. Avguština
2026-06-25
Sv. Prosper iz Akvitanije je zavetnik pesnikov.

Iz življenja …
Sv. Prosper iz Akvitanije se je rodil okoli leta 390 v Akvitaniji v Galiji.
Bil je poročen, vendar je v dogovoru z ženo postal menih v Marseillu. Navdušen je bil nad teološkim naukom sv. Avguština. Velja za enega izmed njegovih najmlajših učencev.
Veliko truda je vložil v obrambo Avguštinovega nauka o milosti in svobodni človekovi volji. S prijateljem sv. Hilarijem je šel v Rim k papežu Celestinu I., da bi ta s svojim ugledom branil Avguštinov nauk, kar je tudi storil, in sicer tako, da je poslal poslanico škofom v Galijo o velikih Avguštinovih zaslugah za utrditev pravega nauka.
Zadnja leta je posvetil predvsem pisanju teoloških in bibličnih del, kronik in duhovne poezije. Njegovi spisi izdajajo človeka visoke kulture in izobrazbe.
Umrl je leta 463.

Upodobitve
Umetniki ga najpogosteje upodabljajo s tonzuro in knjigo. V baziliki sv. Klementa v Rimu je upodobljen na eni izmed fresk.

Zavetnik
Je zavetnik pesnikov.

Gradiva:

Pripravila: dr. Brigita R. Perše

Sveti Jožefmarija Escriva: Svetnik našega časa, ustanovitelj Opus Dei
2026-06-26
Sv. Jožefmarija Escriva de Balaguer je svetnik našega časa.

Iz življenja …
Sv. Jožefmarija Escriva se je rodil leta 1902 v Barbastru v Španiji. Kmalu po prvi svetovni vojni, leta 1920 je vstopil v semenišče v Zaragozi. Poleg teološkega študija je zaključil tudi študij kanonskega prava. Za duhovnika je bil posvečen leta 1925. Pastoralno je deloval v škofiji Zaragoza, leta 1927 je odšel v Madrid.
Proučeval je svetost tako med laiki kot med duhovniki in v ta namen leta 1929 ustanovil Opus Dei. Namen te družbe je bil pomagati ljudem različnih socialnih slojev, da bi v sebi izoblikovali čim popolnejšo krščansko podobo (svetost) v izvrševanju svojega poklicnega dela.
Takoj po drugi svetovni vojni se je preselil v Rim ter skrbel za širitev Opus Dei po vsem svetu. Papež Janez Pavel II. je Opus Dei leta 1982 imenoval za osebno prelaturo.
Umrl je 26. junija 1975 v Rimu.
Papež Janez Pavel II. ga je leta 1992 razglasil za blaženega, leta 2002 pa za svetega, to je le 27 let po njegovi smrti.

Opus Dei
Duhovnost te družbe je strogo laična: od vseh članov duhovniki zavzemajo le dva odstotka. Najvodilnejši v njej so redni člani; ki živijo skupno in so neporočeni. Neporočeni so tudi pridruženi člani, ki pa živijo v lastnih družinah. Izredni člani družbe živijo svoje krščanstvo v zakonskem poklicu. Vsi njeni člani se trudijo svoje življenje oblikovati po idealih evangelija.

Njegovo delo “Pot”
Sv. Jožefmarija Escriva je napisal številna dela, a njegovo glavno delo je Pot, prevedeno v 42 jezikov. Nekaj njegovih misli:

Naj tvoje življenje ne bo neplodno. Pusti sledi za sabo. Razsvetljuj z lučjo svoje vere in ljubezni.
Ne reci: “Sem pač takšen … tak je moj značaj.” To je v resnici znak šibkosti tvojega značaja.
Naj bodo tvoja dejanja in besede takšne, da bodo vsi, ko te bodo videli ali slišali, rekli: “Ta prebira življenje Jezusa Kristusa”.
Vztrajaj v molitvi. Molitev je vedno plodna.

Gradiva:

Kdo je bil Jožefmarija Escriva? (v špan. – z ang. podnapisi) – 7:42 min: https://www.youtube.com/watch?v=5CC0bL9i1rg

Pripravila: dr. Brigita R. Perše

Sveta Ema Krška: Prva slovenska svetnica?
2026-06-27
27. junij: Kneginjo sv. Emo so vseskozi častili še posebej Slovenci, ki so organizirali velika romanja na njen grob, kljub temu, da še ni bila uradno razglašena za svetnico. Za svetnico jo je razglasil šele papež Pij XI. leta 1938.
V celjski škofiji, katere drugotna zavetnica je, sta ji posvečeni dve cerkvi.

Iz življenja …
Po starem izročilu naj bi se sv. Ema rodila leta 983 v ugledni plemiški družini na gradu Pilštajn na Kozjanskem, kjer so imeli njeni starši obsežna posestva.
Okoli leta 1010 se je poročila z grofom Viljemom. Skupaj sta posedovala velika posestva po Koroškem, Kranjskem in Štajerskem. Podpirala sta cerkev in dobro ljudi. Prva leta zakona sta preživela v ljubezni in veselju. Rodila sta se jima sinova.
A življenje jima ni prizanašalo s trpljenjem. Eden od sinov je umrl že v otroških letih, drugi sin pa je padel v boju. Ema je izgubila tudi moža, trdih zgodovinskih poročil, kdaj, kje in kako je umrl pa ni.
Ema je ostala sama. Na svojem ogromnem posestvu je dala postaviti številne cerkve in župnije. Njena odpoved svetu je dosegla vrh v zidavi mogočne cerkve in ženskega benediktinskega samostana v Krki (na Koroškem), v katerem je živela do svoje smrti leta 1045.
Izročilo pravi, da so se gradbeni delavci samostana v Krki pritožili, da niso prejeli dovolj plačila. Ema je prednje postavila mošnjiček z denarjem in jim rekla, naj si sami vzamejo iz njega toliko, kolikor si želijo. A zgrabili so prav toliko, kolikor jim je dala prej sama, vse drugo jim je zdrsnilo s prstov.
Nekaj let po njeni smrti je bil ta samostan ukinjen, na njenem mestu pa ustanovljena Krška škofija, ki ima zdaj sedež v Celovcu, še vedno pa se imenuje krška. Mogočna cerkev stoji še danes.
Sv. Emo so vseskozi častili še zlasti Slovenci, ki so organizirali množična romanja na njen grob, kljub temu, da še ni bila uradno razglašena za svetnico. Za blaženo je bila razglašena leta 1287, za svetnico pa šele leta 1938.

Upodobitve
Sv. Emo umetniki upodabljajo kot imenitno gospo z ustanovno listino, vrtnico ali modelom cerkve.

Zavetnica
Sv. Ema je zavetnica Koroške, Krške škofije; k njej se zatekajo pri očesnih boleznih, porodnice za srečen porod in tisti, ki si želijo otrok.

Cerkve na Slovenskem
V celjski škofiji, katere drugotna zavetnica je, sta ji posvečeni dve cerkvi, in sicer župnijska cerkev v kraju Sv. Ema ter pokopališka podružnična cerkev v kraju Kozje.

Gradiva:

Emina pesem (v nem.) – 4:10 min: https://www.youtube.com/watch?v=8VJ5ypWShXc

Sv. Ema (v nem.) – 20:59 min: https://www.youtube.com/watch?v=WAgQGrufwRo

Sv. Ema – pesem (v nem.) – 2:04 min: https://www.youtube.com/watch?v=vo6ERHBYOSA

Pripravila: dr. Brigita R. Perše

Sveti Irenej Lyonski: Luč zahodne Cerkve, Oče katoliške dogmatike
2026-06-28
Sv. škof Irenej Lyonski je oče katoliške dogmatike.

Iz življenja …
Sv. Irenej Lyonski se je rodil okoli 135 v Smirni v Mali Aziji (današnji Turčiji). Njegov glavni učitelj je bil sv. Polikarp, škof v Smirni, ki je bil učenec samega apostola sv. Janeza Evangelista.
Irenej je zapustil svojo domovino in se preselil v Lyon v Franciji, kjer je bila že v drugem stoletju živa krščanska skupnost. Tu je bil prezbiter škofa sv. Potina. Ko pa je ta leta 177 umrl mučeniške smrti, ga je Irenej nasledil na škofovskem sedežu. Z vso vnemo se je posvetil širjenju vere. V Cerkvi je deloval miroljubno, zlasti v času velike razprave o praznovanju velike noči.
Po vsej verjetnosti je tudi Irenej umrl mučeniške smrti, in sicer med letoma 202 in 203 v Lyonu.
Za seboj je pustil več teoloških del, v katerih razlaga vero Cerkve. Njegovo najbolj znano delo je Zoper krivoverstva v petih knjigah ter spis Razlaga apostolskega oznanjevanja. Zato ga nekateri imenujejo »oče katoliške dogmatike«, »luč zahodne Cerkve« in ga častijo kot cerkvenega očeta.

Zavetnik
Je zavetnik škofije Lyon.

Upodobitve
Umetniki ga upodabljajo kot škofa z zvitkom oziroma knjigo in palmo mučeništva.

Gradiva:

Irenej Lyonski, Zoper krivoverstva, Predavanje br. Mirana Špeliča OFM (v slov.)

Irenej Lyonski (v ang.) – 40:11 min: https://www.youtube.com/watch?v=1dxxjY7rFlw

Pripravila: dr. Brigita R. Perše

Sv. Peter in Pavel: Slovesni praznik
2026-06-29
Na današnji slovesni praznik se spominjamo sv. Petra, ki ga je Kristus določil za skalo, na kateri bo zidal svojo Cerkev in sv. Pavla, ki je ponesel njegovo ime med pogane.
Kljub temu, da sta si bila sv. Peter Peter in Pavel po izobrazbi, značaju in osebnosti zelo različna, ju skupaj proslavljamo. Hvalospev tega praznika ju takole označuje:
Peter je prvi izpovedal vero v Kristusa, tvojega Sina,
Pavel nam je globine te vere osvetlil.
Peter je združil v prvo Cerkev ostanek izvoljenega ljudstva,
Pavel pa je kot učitelj narodov oznanil evangelij odrešenja vsemu svetu.
Na različne načine sta zbirala eno Kristusovo družino, Cerkev.
Zato ju krščanski svet skupaj proslavlja in ju v nebesih druži skupni venec slave.

Cerkve v Sloveniji
Obema, sv. Petru in Pavlu je pri nas posvečenih 23 cerkva in 2 kapeli, kot je razvidno iz spodnjega seznama.

ŽUPNIJSKE CERKVE posvečene sv. Petru in Pavlu:

ŽUPNIJA (škofija)

1.
Hotiza (MS škofija)

2.
Lokovec (KP škofija)

3.
Osilnica (NM škofija)

4.
Ptuj – Sv. Peter in Pavel (MB nadškofija)

5.
Tinje (MB nadškofija)

6.
Tomaj (KP škofija)

7.
Vitanje (CE škofija)

8.
Vrhpolje (LJ nadškofija)

9.
Zagorje ob Savi (LJ nadškofija)

10.
Zavodnje (CE škofija)

PODRUŽNIČNE CERKVE posvečene sv. Petru in Pavlu:

ŽUPNIJA (škofija)
NASELJE s cerkvijo

1.
Cerknica (LJ nadškofija)
Dolenje Jezero

2.
Črmošnjice (NM škofija)
Topli vrh

3.
Gradno (KP škofija)
Nozno

4.
Grosuplje (LJ nadškofija)
Slivnica (++)

5.
Livek (KP škofija)
Perati

6.
Murska Sobota (MS škofija)
Lukačevci

7.
Podmelec (KP škofija)
Loje

8.
Pregarje (KP škofija)
Brezovo Brdo

9.
Stara Cerkev (NM škofija)
Gornje Ložine

10.
Stara Cerkev (NM škofija)
Pugled

11.
Struge (LJ nadškofija)
Tisovec

12.
Sv. Križ – Podbočje (NM škofija)
Veliko Mraševo

13.
Šmarje pri Kopru (KP škofija)
Gažon

KAPELE:

1.
Beltinci (MS škofija)
Lipovci

2.
Stopiče (NM škofija)
Brezovica

Sv. Peter: Prvi papež
Sv. Peter je eden od dvanajsterih apostolov in prvi papež.
Bil je ribič z imenom Simon Jonov sin, doma v ribiški vasi Betsajdi onstran Genezareškega jezera. Bil je poročen, saj evangelisti omenjajo njegovo taščo. Nekega dne, ko je z bratom Andrejem lovil ribe, je k njima pristopil Jezus in ju povabil: »Hodita za menoj in naredil vaju bom za ribiča ljudi!« Jezus mu je dal vzdevek Skala (gr. Kefa, lat. Petrus), kar se prevaja Peter (Jn 1,42), s čimer je označil njegovo vodilno vlogo v Cerkvi. Peter je bil priča vsem posebnim dogodkom v Jezusovem življenju; nastopal je z nesporno avtoriteto kot predstavnik dvanajsterih apostolov. Ko je Peter Jezusa v Cezareji Filipovi priznal kot Mesija, Sina živega Boga, mu je Jezus obljubil: »Ti si Peter (Skala) in na to skalo bom sezidal svojo Cerkev … Dal ti bom ključe nebeškega kraljestva« (Mt 16,16-19). Predvsem na tej osnovi in na Jezusovem povabilu, naj pase njegove ovce in utrdi svoje brate (Jn 21,15-17; Lk 22,32), temelji pravica rimskih škofov, da vodijo katoliško Cerkev kot papeži.
Peter je bil sicer po značaju viharen; svojega učitelja je v času stiske kar trikrat zatajil in se nato kesal …
V Rim je prišel leta 43, potem ko je v Jeruzalemu skupaj z bratom Jakobom že vodil apostolsko Cerkev v Jeruzalemu in opravil več misijonskih potovanj. V Rimu je bil pod cesarjem Neronom okrog leta 64 križan z glavo navzdol. Nad njegovim grobom se dviga bazilika sv. Petra v Rimu.
Cerkev obhaja 22. februarja še praznik sedež apostola Petra.

Upodobitve
Umetniki ga običajno upodabljajo s ključi nebeškega kraljestva in knjigo v rokah; z narobe obrnjenim križem; redko s petelinom.

Zavetnik
Je zavetnik Cerkve, Rima, papežev, pekov, mesarjev, ribičev, mizarjev, urarjev, čolnarjev, zidarjev, spovednikov, spokornikov, devic, pomočnik proti kačinim ugrizom, vročini … in vremenski zavetnik.

Cerkve v Sloveniji
Pri nas je samo sv. Petru posvečenih 24 župnijskih cerkva, 38 podružničnih cerkva in 6 kapel, kot je razvidno iz spodnjega podrobnejšega seznama.
ŽUPNIJSKE CERKVE posvečene sv. Petru:

ŽUPNIJA (škofija)

1.
Blagovica (LJ nadškofija)

2.
Bočna (CE škofija)

3.
Buče (CE škofija)

4.
Črnomelj (NM škofija)

5.
Gornja Radgona (MS škofija)

6.
Klanec (KP škofija)

7.
Komenda (LJ nadškofija)

8.
Ljubljana – Sv. Peter (LJ nadškofija)

9.
Naklo (LJ nadškofija)

10.
Pivka (KP škofija)

11.
Povir (KP škofija)

12.
Preddvor (LJ nadškofija)

13.
Radeče (LJ nadškofija)

14.
Radovljica (LJ nadškofija)

15.
Selca (LJ nadškofija)

16.
Sv. Peter na Kristan vrhu (CE škofija)

17.
Sv. Peter na Kronski gori (MB nadškofija)

18.
Sv. Peter pod Svetimi gorami (CE škofija)

19.
Sv. Peter pri Mariboru (MB škofija)

20.
Šempeter pri Gorici (KP škofija)

21.
Šempeter v Savinjski dolini (CE škofija)

22.
Št. Peter – Otočec (NM škofija)

23.
Temnica (KP škofija)

24.
Žiče (MB nadškofija)

PODRUŽNIČNE CERKVE posvečene sv. Petru:

ŽUPNIJA (škofija)
NASELJE s cerkvijo

1.
Ambrus (NM škofija)
Kamni vrh

2.
Begunje na Gorenjskem (LJ škofija)
Gora nad Poljčami

3.
Bloke (LJ nadškofija)
Studenec

4.
Brestanica (CE škofija)
Brestanica (++)

5.
Brezovica (KP škofija)
Odolina

6.
Čatež ob Savi (NM škofija)
Stankovo

7.
Dobrnič (NM škofija)
Korita

8.
Dolenja vas (LJ nadškofija)
Prigorica (++)

9.
Dragatuš (NM škofija)
Zapudje (++)

10.
Hrenovice (KP škofija)
Goriče

11.
Kamnik (LJ nadškofija)
Kamniške planine

12.
Kočevje (NM škofija)
Srednja Bukova gora – porušena

13.
Košana (KP škofija)
Volče

14.
Krkavče (KP škofija)
Sv. Peter

15.
Krkavče (KP škofija)
Sv. Duh

16.
Metlika (NM škofija)
Drašiči

17.
Mirna (NM škofija)
Žunovec

18.
Muta (MB nadškofija)
Ribičje

19.
Osek (KP škofija)
Vitovlje

20.
Polhov Gradec (LJ nadškofija)
Dvor

21.
Primskovo na Dolenjskem (NM škofija)
Primskovo na Dolenjskem

22.
Primskovo na Dolenjskem (NM škofija)
Ježni Vrh

23.
Raka (NM škofija)
Koritnica

24.
Ročinj (KP škofija)
Sv. Peter

25.
Sora (LJ nadškofija)
Ladja

26.
Stari trg pri Ložu (LJ nadškofija)
Lož

27.
Sv. Jakob ob Savi (LJ nadškofija)
Pšata (++)

28.
Sv. Rupert nad Laškim (CE škofija)
Olešče

29.
Sveta gora (LJ nadškofija)
Golče

30.
šentrupert (NM škofija)
žunovec

31.
Šentvid pri Stični (LJ nadškofija)
Dob

32.
Škofja Loka (LJ nadškofija)
Bodovlje

33.
Šmartno pri Litiji (LJ nadškofija)
Vintarjevec

34.
Tolmin (KP škofija)
Zatolmin

35.
Trebelno (NM škofija)
Gorenji Mokronog

36.
Trebnje (NM škofija)
Jezero

37.
Vipavski križ (KP škofija)
Dobravlje

38.
Želimlje (LJ nadškofija)
Vrh

KAPELE:

1.
Grgar (KP škofija)
Grgar (++)

2.
Ilirska Bistrica (KP škofija)
Ilirska Bistrica (++)

3.
Kranj – Šmartin (LJ nadškofija)
Šempetrska graščina

4.
Pečarovci (MS škofija)
Šalamenci

5.
Piran (KP škofija)
Piran

6.
Stara Cerkev (NM škofija)
Mlaka

Sv. Pavel: Pisec hvalnice ljubezni
Je teolog in mučenec, ki je napisal trinajst novozaveznih pisem.
Rodil se je v Tarzu v Mali Aziji (današnji Turčiji) z imenom Savel. Preganjal, mučil in pobijal je kristjane in bil prisoten pri umoru prvega krščanskega mučenca sv. Štefana.
Dogodek v Damasku pa je radikalno spremenil njegovo življenjsko pot. Po tem videnju Vstalega Gospoda je iz preganjalca Kristusa postal apostol. Iz Savla je postal Pavel. Vstali Gospod ga je vprašal za razlog njegovega početja: »Savel, Savel! Zakaj me preganjaš?« (Apd 9,4). Pavel je padel na tla. Ko se je postali na noge, ni videl ničesar, postal je slep. Pavel je po spreobrnjenju in daljši notranji in zunanji pripravi na svoje poslanstvo evangelij neustrašno ponesel poganskim ljudstvom. Zavedal se je, da ga je Kristus poklical za apostola. Odtlej ga pri širjenju Božjega kraljestva ni moglo nič ustaviti.
Napisal je več pisem, ki so postala del Svetega pisma Nove zaveze. Najbolj znana je prav gotovo hvalnica ljubezni (1 Kor 13).
Življenje je končal v Rimu v času Neronovega preganjanja kristjanov, okoli leta 67. Obsodili so ga na smrt z obglavljenjem, in zaradi česar je običajno upodobljen z mečem v roki.
Cerkev obhaja 25. januarja še praznik spreobrnitve apostola Pavla.

Upodobitve
Umetniki ga najpogosteje upodabljajo s knjigo in mečem v rokah.

Zavetnik
Za zavetnik katoliškega tiska, delavcev, teologov, pastirjev, izdelovalcev šotorov, tkalcev, misijonarjev, škofov, izdelovalcev šotorov, Malte, mesta Rima in številnih mest po svetu. K njemu se zatekajo za dež in rodovitnost polj.

Gradiva:

Praznik sv. Petra in Pavla (v hr.) – 4:22 min: https://www.youtube.com/watch?v=9DNOjzGA5_M

Pripravila: dr. Brigita R. Perše

Prvi sv. mučenci rimske Cerkve: Učenci apostolov
2026-06-30
Prvi sv. mučenci rimske Cerkve so bili umorjeni leta 64. Vsi so bili učenci apostolov. Zakaj so bili mučeni?
Cesar Neron je dal zažgati nekaj četrti Rima, da bi mu bilo v navdih pri ustvarjanju poezije. Ker pa je s tem razjezil Rimljane, se je cesar ustrašil in krivdo za požar zvalil na kristjane. Nedolžno umorjenih je bilo mnogo kristjanov rimske Cerkve, o čemer poročata konec 1. stoletja rimski pisec Tacit v svojih Analih (v tej knjigi obravnava različne dogodke iz rimske zgodovine) in papež sv. Klemen Rimski v svojem Klemenovem pismu Korinčanom.
Poročata, da so bili umorjeni na različne načine: razpeli so jih na križ, obešeni, vrženi v arene pred divje zveri, v ogenj …
Češčenje prvih mučencev rimske Cerkve se je razvilo vzporedno s češčenjem sv. Petra in Pavla.

Gradiva:

Prvi mučenci rimske Cerkve (v hr.) – 2:16 min: https://www.youtube.com/watch?v=MsPY676C_bQ

Pripravila: dr. Brigita R. Perše

Sveta Estera: Rešiteljica Judov
2026-07-01
Svetopisemska žena sv. Estera je zgled, kako se lahko tudi politična vprašanja rešujejo z molitvijo.

Iz življenja …
Esterina knjiga opisuje razmere Judov v perzijski državi v 5. stoletju pred Kristusom, torej v času kralja Ahasvera (Kserksa I., ki je vladal od 486 do 465 pred Kr.). Perzijski kralj se je poročil z lepo Estero, ki jo je v judovski veri in tradiciji vzgojil Mordohaj. Ker je grozila je nevarnost uničenja Judov v Perziji, Mordohaj prosi kraljico Estero, naj gre h kralju, da se to ne zgodi.
Estera je molila in prosila, da bi Gospod blagoslovil njeno posredovanje pri kralju. Bila je uslišana in Judje so se rešili.
V spomin na to rešite Judje vsako leto obhajajo praznik purim, ki ga praznujejo v mesecu adarju, to je februarju-marcu.

Gradiva:

Sv. Estera (v hr.) – 2:26 min: https://www.youtube.com/watch?v=LyNxcsdmJJw

Biblična zgodba o Esteri – napovednik (v ang.) – 1 min: https://www.youtube.com/watch?v=TV67YyWvfMc

Kraljica Estera (v ang.) – 36:19 min: https://www.youtube.com/watch?v=ATuRZ2925a4

Biblična zgodba o Esteri – ZA OTROKE (v ang.) – 20:00 min: https://www.youtube.com/watch?v=SaS_ePAjCvk

Zgodba o Esteri – RISANKA (v ang.) – 19:02 min: https://www.youtube.com/watch?v=Ssj3MR2XaV4

Pripravila: dr. Brigita R. Perše

Sveti Tomaž: Ali je res neverni?
2026-07-03
V splošni pogovorni rabi pravimo človeku, ki je pretirano skeptičen: »neverni Tomaž«. Zakaj Tomaž?

Iz življenja …
Sveti Tomaž je bil eden izmed apostolov, ki drugim apostolom ni verjel, ko so mu pripovedovali o srečanju z Vstalim Gospodom. Rekel je, da bo verjel v Jezusovo vstajenje, samo če se bo lahko dotaknil njegovih ran. Osem dni kasneje, ko se je Jezus zopet prikazal učencem, je Tomaža povabil, naj se s prstom dotakne njegovih ran. Tomaž se je tedaj odzval z najlepšo veroizpovedjo Nove zaveze: »Moj Gospod in moj Bog« (Jn 20,28).
Tedaj je Tomaž začel verjeti v Jezusovo vstajenje, Jezus pa ga je blago pokaral, ker je šele po dokazu začel verovati in blagroval tiste, ki niso videli, pa so verovali.
Je imel Tomaž manjšo vero od ostalih apostolov? Ali niso vsi apostoli na velikonočno jutro zavrnili sporočila Marije Magdalene o vstajenju? (Mr 16,11) V uri prvega srečanja z apostoli, med katerimi pa ni bilo Tomaža, jim je Jezus dal otipljiv dokaz, ki ga je kasneje zahteval tudi on. V tej luči na »dvomečega« Tomaža ne moremo gledati kot v veri slabotnejšega, temveč kot zglednega apostola. Imel je pogum, da je svojo negotovost izrazil pred vsemi.
Kmalu po Jezusovem vnebohodu se je Tomaž odpravil proti Vzhodu. Viri iz prvih stoletjih pravijo, da je prišel celo do Indije, kjer je pretrpel mučeniško smrt s sulico ali z mečem.
Legenda pravi, da naj bi se srečal celo s sv. Tremi kralji, jih krstil in postavil za škofe.

Upodobitve
Umetniki ga najpogosteje upodabljajo, kako se dotika Jezusovih poveličanih ran, s knjigo, sulico ali mečem, kelihom oz. kamni.

Zavetnik
Je zavetnik arhitektov, gradbenikov, mizarjev in teologov; priprošnjik proti bolečninam v hrbtu in za dobro poroko. Med drugim je tudi zavetnik Vatikana.

Cerkve v Sloveniji
Pri nas je svetemu Tomažu posvečenih 35 cerkva (6 župnijskih, 29 podružničnih) in ena kapela.

ŽUPNIJSKE CERKVE posvečene sv. Tomažu:

Št.
ŽUPNIJA (Škofija)

1.
Krašnja (LJ nadškofija)

2.
Ljubljana – Zadobrova (LJ nadškofija)

3.
Novaki (KP škofija)

4.
Pliskovica (KP škofija)

5.
Stomaž (KP škofija)

6.
Sv. Tomaž pri Ormožu (MB nadškofija)

PODRUŽNIČNE cerkve posvečene sv. Tomažu:

Št.
ŽUPNIJA (Škofija)
NASELJE s cerkvijo

1.
Begunje pri Cerknici (LJ nadškofija)
Topol

2.
Draga (KP škofija)
Vrhpolje

3.
Dragatuš (NM škofija)
Tanča gora (++)

4.
Hinje (NM škofija)
Vrh pri Hinjah

5.
Ivančna Gorica (LJ nadškofija)
Spodnja Draga

6.
Kal nad Kanalom (KP škofija)
Koprivišče

7.
Kobarid (KP škofija)
Idrsko

8.
Kranj – Šmartin (LJ nadškofija)
Zgornje Bitnje (++)

9.
Ledine (KP škofija)
Vrsnik

10.
Ljubljana – Zadobrova (LJ nadškofija)
Zadobrova

11.
Ovsiše (LJ nadškofija)
Češnjica

12.
Pirniče (LJ nadškofija)
Zgornje Pirniče

13.
Predoslje (LJ nadškofija)
Britof

14.
Preserje (LJ nadškofija)
Planinica

15.
Rateče – Planica (LJ nadškofija)
Rateče (++)

16.
Selca (LJ nadškofija)
Praprotno

17.
Stari trg pri Ložu (LJ nadškofija)
Vrh

18.
Šentjernej (NM škofija)
Gornja Stara vas

19.
Škocjan pri Novem mestu (NM škofija)
Velike Poljane (++)

20.
Škofja Loka (LJ nadškofija)
Brode

21.
Šmarje pri Jelšah (CE škofija)
Brecljevo

22.
Šmartno pri Slovenjem Gradcu (MB nadškofija)
Tomaška vas

23.
Šmartno v Tuhinju (LJ nadškofija)
Loke

24.
Vavta vas (NM škofija)
Gorenja Straža

25.
Velike Poljane (LJ nadškofija)
Velike Poljane (++)

26.
Vojnik (CE škofija)
Sv. Tomaž

27.
Vrabče (KP škofija)
Stomaž

28.
Vreme (KP škofija)
Famlje

29.
Žiri (LJ nadškofija)
Vrsnik

KAPELA:

1.
Koper – stolna župnija Marijinega Vnebovzetja
Koper

Med drugimi apostoli, Tomaž, si znan posebno ti …
Med drugimi apostoli,
Tomaž, si znan posebno ti,
zato naj danes te slavi
ta pesem z vso ljubeznijo.

Ljubezen je nagnila te,
da nisi bratom le verjel,
ko videli so Jezusa:
zahteval si od njih dokaz.

Ko pa dotaknil si se ran,
poln vere zgrudiš se na tla,
pobožno počastiš Boga:
tako je vera zmagala.

Za nas, ki nismo videli,
je tvoja vera vir moči,
pomaga nam, da Kristusa
še z večjim ognjem ljubimo.

Slavimo Kristusa, Boga,
ki naj nakloni tudi nam,
da živa vera nas navda
in nas privede v sveti raj. Amen.
(Vir: BM 1297)

Gradiva:

FILMSKI ODLOMKI s Tomažem v Bibliji (v ang.) – 2:29 min: https://www.youtube.com/watch?v=F8o4TrIA76U

Sv. Tomaž (v hr.) – 3:44 min: https://laudato.tv/emisije/katolicki-kalendar/katolicki-kalendar-3-7-2018-sveti-toma-apostol/

Sv. Tomaž (v ang.) – 3:20 min: https://www.youtube.com/watch?v=r4PFnbeV5Hc

Pripravila: dr. Brigita R. Perše

Sveta Elizabeta Portugalska: Mati ubogih
2026-07-04
Sv. Elizabeta nas uči, da moramo tam, kjer je prepad med ljudmi, graditi mostove, biti mirovniki. Uči nas tudi, da moramo pomagati ubogim ljudem.

Iz življenja …
Sv. Elizabeta je hči aragonskega kralja. Pri dvanajstih letih so jo iz političnih koristi poročili s portugalskim kraljem Dionizijem. Ob svojem nezvestem možu je veliko pretrpela, a je zanj veliko molila, tako da se je na koncu popolnoma spreobrnil in skesano umrl. Miroljubno je delovala v konfliktih med kraljem Dionizijem in sinom Alfonzom.
Kot vdova se je z večjo vnemo lotila dobrih del v korist revnih in bolnih. Postala je Frančiškova tretjerednica in se tik pred smrtjo pridružila sestram klarisam. Umrla je leta 1336.
Njeno telo je v Coimbri, kamor še danes prihajajo številni romarji.

Gradiva:

Sv. Elizabeta Portugalska (v hr.) – 2:37 min: https://www.youtube.com/watch?v=FTxegN_FhcI

Sv. Elizabeta Portugalska (v ang.) – 2:00 min: https://www.youtube.com/watch?v=NpOfLo_Q_iE

Pripravila: dr. Brigita R. Perše

Sveta Ciril in Metod: Slovanska apostola, sozavetnika Evrope
2026-07-05
Brata sv. Ciril in Metod sta sozavetnika Evrope. Pravimo jima “Slovanska apostola”.

Iz življenja …
Sv. Ciril in Metod sta bila rodna brata, po rodu Grka, doma iz Soluna. Zaradi druženja s Slovani, ki jih ni bilo malo v bližini njunega rojstnega kraja, sta dobro obvladala tudi slovanski jezik.
Oba je med Slovane v Panoniji poslal bizantinski cesar Mihael, in sicer na povabilo moravskega kneza Rastislava, naj se mu pošlje misijonarjev, veščih slovanskega jezika za evangelizacijo Slovanov. Brata sta prevedla v slovanski jezik najpotrebnejše bogoslužne knjige ter tako postavila temelje slovanski krščanski kulturi. Upravičeno veljata za začetnika književnosti številnih slovanskih narodov. Veselo sta prišla na Moravsko kot navadna misijonarja. Kljub nasprotovanjem nekaterih, je evangelizacija hitro napredovala. Misijonsko delo je vodil mlajši brat Ciril, rojen leta 826, s krstnim imenom Konstanstin. Starejši Metod, rojen leta 812, pa je bil njegov sodelavec.

Ciril je umrl v Rimu leta 869, Metod pa med Slovani leta 885. Slovani smo bili evangelizirani zahvaljujoč tema dvema svetima bratoma, zato jima pravimo tudi “slovanska apostola”.
Sv. Ciril in Metod sta glavna zavetnika ljubljanske nadškofije in druga zavetnika mariborske škofije. Metod je glavni zavetnik murskosoboške škofije.

Gradiva:

Pripravila: dr. Brigita R. Perše

Sveta Marija Goretti: Umrla dvanajstletna, njen morilec se spreobrne
2026-07-06
Marija Goretti sodi med najmlajše svetnike. Umrla je stara komaj dvanajst let, ko je branila svoje devištvo.

Iz življenja …
Marija se je rodila leta 1890 v Corinaldu blizu obale Jadranskega morja. S trebuhom za kruhom se je družina Goretti preselila v okolico mesta Nettuno, kjer je oče čez eno leto umrl za malarijo. Mati vdova je skrbela za šest otrok, od katerih je bila Marija najstarejša. Bila je globoko verna, pogosto z rožnim vencem v rokah. Ko je mama garala na polju, je Marija prevzela gospodinjska dela. Sosedje so govorili, da je »angelski otrok« in jo drugim postavljali za zgled.
Pogosto jo je nadlegoval šestnajstletni Aleksander Serenelli, sin pijanega zakupnika, pri katerem so stanovali, a Marija je pred mamo molčala, ker je ni želela obremenjevati s tem. Usodnega 5. julija 1902 jo je hotel posiliti. Ker se mu je upirala, jo je z nožem štirinajstkrat zabodel, nato pa pustil v mlaki krvi ter pobegnil. Naslednjega dne je v bolnišnici umrla. Še nezavestna je ponavljala: »Nikar, Aleksander! To je greh. Prišel boš v pekel.«
Papež Pij XII. jo je leta 1950 razglasil za svetnico. Pri tej razglasitvi je bil prisoten tudi njen morilec Aleksander, ki sprva svojega dejanja ni obžaloval. (Obsojen je bil na trideset let prisilnega dela.) Šele čez nekaj let, ko mu je Marija Goretti v prikazanju dala cvetje, se je spreobrnil in po predčasnem izpustu vstopil h kapucinom. Marijo je imenoval »moj angel varuh«.

Upodobitve
Sv. Marijo Goretti umetniki najpogosteje upodabljajo kot lepo deklico s cvetjem v rokah.

Cerkve v Sloveniji

Pri nas je sv. Mariji Goretti posvečena župnijska cerkev v župniji Tržič – Bistrica.

Gradiva:

Sv. Marija Goretti (v hr.) – 3:09 min: https://www.youtube.com/watch?v=1lTBBH495ts

Sv. Marija Goretti (v ang.) – 3:58 min: https://www.youtube.com/watch?v=Zh6NS7FTrfA

Marija Goretti (v špan.) – 6:06 min: https://www.youtube.com/watch?v=Z1zIvGi91Og

FILM Nebeška lilija, o sv. Mariji Goretti (v slov.) – https://hi-in.facebook.com/z.marijegoretti.2/videos/premiera-filma-nebe%C5%A1ka-lilija-o-sv-mariji/2805041899733870/

Pripravila: dr. Brigita R. Perše
